กรมชลประทาน เฝ้าระวังเมืองตรัง คาดน้ำจากอำเภอทุ่งสง จะไหลไปถึงพรุ่งนี้ 8 มกราคม 2562 พร้อมติดตั้งเครื่องสูบน้ำ 11 เครื่อง ในจุดเสี่ยงน้ำท่วมแล้ว
กรมชลประทาน เฝ้าระวังเมืองตรัง คาดน้ำจากอำเภอทุ่งสง จะไหลไปถึงพรุ่งนี้ 8 มกราคม 2562 พร้อมติดตั้งเครื่องสูบน้ำ 11 เครื่อง ในจุดเสี่ยงน้ำท่วมแล้วนายทองเปลว กองจันทร์ อธิบดีกรมชลประทาน กล่าวว่า หลังจากที่พายุปาบึกได้เคลื่อนลงสู่ทะเลอันดามันไปแล้ว ตั้งแต่วันที่ 5 มกราคมที่ผ่านมา ส่งผลให้สถานการณ์น้ำท่วมในพื้นที่ต่างๆ ของภาคใต้เข้าสู่ภาวะปกติเกือบทั้งหมดแล้ว ยกเว้นในพื้นที่จังหวัดนครศรีธรรมราช ระดับน้ำที่ท่วมขังในตัวเมือง จังหวัดนครศรีธรรมราช ปัจจุบันส่วนใหญ่กลับเข้าสู่ภาวะปกติแล้ว ยังคงเหลือพื้นที่ลุ่มต่ำบางแห่งคาดว่าสถานการณ์จะกลับสู่ภาวะปกติในช่วงเที่ยงของวันนี้ 7 มกราคม 2562 ส่วนที่อำเภอปากพนัง ยังคงมีน้ำท่วมพื้นที่ลุ่มต่ำ น้ำท่วมขังประมาณ 15-20 เซนติเมตร ซึ่งได้ติดตั้งเครื่องสูบน้ำ 26 เครื่อง และเครื่องผลักดันน้ำ 26 เครื่อง เร่งระบายน้ำออกจากพื้นที่อย่างต่อเนื่อง คาดว่าจะเข้าสู่สภาวะปกติภายใน 10 วัน ทั้งนี้ กรมชลประทานได้เฝ้าระวังจับตาเป็นพิเศษในพื้นที่จังหวัดตรัง หลังน้ำจากพื้นที่อำเภอทุ่งสง จังหวัดนครศรีธรรมราช จะไหลลงสู่แม่น้ำตรังในเขตจังหวัดตรัง ซึ่งจะส่งผลให้ระดับน้ำในแม่น้ำตรังเพิ่มขึ้น อย่างไรก็ตามได้เตรียมพร้อมรับสถานการณ์โดยได้ติดตั้งเครื่องสูบน้ำ 11 เครื่อง(สำรองไว้อีก 11 เครื่อง) รวมทั้งเตรียมพร้อมรถขุดไฮโดรลิค  4 คัน เครื่องผลักดันน้ำ 10 เครื่อง เครื่องสูบน้ำ 20 เครื่อง รถบรรทุก 3 คัน รถแทรกเตอร์ 1คัน และรถบรรทุกน้ำอีก 1 คัน พร้อมจะเข้าไปช่วยเหลือพื้นที่เสี่ยงภัยน้ำท่วมได้ตลอดเวลา